सुप्रीम कोर्ट परिसर में सांप! रजिस्ट्री ने कहा- सावधान...और फिर शुरू हो गई लंबी कवायद  
कोर्ट के पेपर गोदाम के बेसमेंट में एक सांप दिखाई दिया
रजिस्ट्री ने तुरंत विभिन्न एजेंसियों को अलर्ट कर दिया
अधिकारियों को तत्काल कदम उठाने के निर्देश
सूत्रों के मुताबिक परिसर की मुख्य गैलरी के पास पेपर गोदाम के बेसमेंट में 13 नवंबर को एक सांप दिखाई दिया. इसकी जानकारी रजिस्ट्री को दी गई. परिसर में सांप होने की जानकारी मिलते ही रजिस्ट्री हरकत में आई और तुरंत विभिन्न एजेंसियों को अलर्ट कर दिया. रजिस्ट्री ने संबंधित अधिकारियों को सांप के काटने या अन्य दुर्भाग्यपूर्ण घटना के जोखिम से बचने के लिए तत्काल कदम उठाने का निर्देश दिया है.
अदालत परिसर में CGHS के मुख्य चिकित्सा अधिकारी को सांप के काटने की स्थिति में उपचार देने के लिए डॉक्टरों और कर्मचारियों को अलर्ट पर रखने का अनुरोध किया गया है.
न्यायालय के रखरखाव का काम देखने वाले केंद्रीय लोक निर्माण विभाग यानी CPWD को बेसमेंट इलाके का गहन निरीक्षण करने और पता लगाने को कहा है कि कहां- कहां छेद हैं जहां से सांप घुस सकते हैं ताकि इन छेदों को बंद किया जा सके. रजिस्ट्री ने विभाग को दिल्ली के वन अधिकारियों के साथ इस मुद्दे को उठाने के लिए कहा है.
इसके अलावा सुप्रीम कोर्ट की सुरक्षा करने वाली दिल्ली पुलिस को भी तुरंत जरूरी कार्रवाई करने के लिए कहा गया है. रजिस्ट्री ने कहा है कि इस मामले को ‘मोस्ट अर्जेंट' समझा जाए.